*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 17ης Σεπτεμβρίου 1990

που τροποποιεί την οδηγία 84/529/ΕΟΚ για την προσέγγιση των νομοθεσιών των κρατών μελών σχετικά με τους ηλεκτροκίνητους ανελκυστήρες

(90/486/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,

την πρόταση της Επιτροπής (1),

Σε συνεργασία με το Ευρωπαϊκό Κοινοβούλιο (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η οδηγία 84/529/ΕΟΚ του Συμβουλίου (4), όπως τροποποιήθηκε από την οδηγία 86/312/ΕΟΚ της Επιτροπής (5), μπορεί να εφαρμοστεί, τηρουμένων των αναλογιών, στους υδραυλικούς ή ηλεκτροϋδραυλικούς ανελκυστήρες·

ότι το πρότυπο ΕΝ 81-1, στο οποίο στηρίζεται η οδηγία 84/529/ΕΟΚ, έχει συμπληρωθεί, μετά τη δημοσίευση της οδηγίας, με το δεύτερο μέρος ΕΝ 81-2, που αφορά τους υδραυλικούς και ηλεκτροϋδραυλικούς ανελκυστήρες·

ότι η διεύρυνση του πεδίου εφαρμογής της οδηγίας 84/529/ΕΟΚ αποτελεί επείγον θέμα, δεδομένου ότι οι κατασκευαστές αντιμετωπίζουν σημαντικά τεχνικά εμπόδια στις ενδοκοινοτικές εμπορικές συναλλαγές τα οποία ενέχουν κινδύνους για την αγορά·

ότι θα πρέπει να θεσπιστούν μέτρα προκειμένου να καθιερωθεί σταδιακά η εσωτερική αγορά εντός περιόδου που θα εκπνεύσει στις 31 Δεκεμβρίου 1992,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 84/529/ΕΟΚ τροποποιείται ως εξής:

1. Ο τίτλος της οδηγίας αντικαθίσταται από το ακόλουθο κείμενο:

«Οδηγία 84/529/ΕΟΚ του Συμβουλίου της 17ης Σεπτεμβρίου 1984 για την προσέγγιση των νομοθεσιών των κρατών μελών σχετικά με τους ηλεκτρικούς, υδραυλικούς ή ηλεκτροϋδραυλικούς ανελκυστήρες» .

2. Η πρώτη αιτιολογική σκέψη αντικαθίσταται από το ακόλουθο κείμενο:

«ότι, στα κράτη μέλη, η κατασκευή καθώς και οι έλεγχοι των ηλεκτρικών, υδραυλικών ή ηλεκτροϋδραυλικών ανελκυστήρων αποτελούν αντικείμενο επιτακτικών διατάξεων που διαφέρουν από ένα κράτος μέλος σε άλλο και παρεμποδίζουν για το λόγο αυτό το εμπόριο αυτών των ανελκυστήρων· ότι πρέπει, επομένως, να πραγματοποιηθεί προσέγγιση αυτών των διατάξεων».

3. Το άρθρο 1 παράγραφος 1 αντικαθίσταται από το ακόλουθο κείμενο:

«1. Η παρούσα οδηγία εφαρμόζεται στους ηλεκτρικούς, υδραυλικούς ή ηλεκτροϋδραυλικούς ανελκυστήρες που είναι εγκατεστημένοι κατά μόνιμο τρόπο, εξυπηρετούν καθορισμένες στάθμες ορόφων, περιλαμβάνουν θαλαμίσκο προοριζόμενο για τη μεταφορά προσώπων ή προσώπων και αντικειμένων, αναρτημένο από καλώδια ή αλυσίδες ή φερόμενο από υδραυλικά έμβολα (γρύλους) και μετακινούνται, τουλάχιστον εν μέρει, κατά μήκος κατακόρυφων οδηγών ή οδηγών των οποίων η κλίση σε σχέση με την κατακόρυφο είναι μικρότερη από 15°, οι οποίοι αποκαλούνται στο εξής '' ανελκυστήρες''.»

4. Στο άρθρο 1 παράγραφος 2 τρίτη περίπτωση, το ακόλουθο κείμενο διαγράφεται:

«οι μη ηλεκτροκίνητοι ανελκυστήρες και αναβατόρια, τα μηχανήματα που λειτουργούν με χρήση ρευστών (ιδίως οι υδραυλικοί και ελαιοηλεκτροκίνητοι ανελκυστήρες και αναβατόρια). »

5. Στο παράρτημα 1:

α) το σημείο 1 αντικαθίσταται από το ακόλουθο κείμενο:

«1. Τα μηχανήματα που αναφέρονται στο άρθρο 1 παράγραφος 1 πρέπει, εκτός απ' ό,τι αφορά τα σημεία τα οποία αναφέρονται στο σημείο 2, να ανταποκρίνονται στα ακόλουθα πρότυπα που εξέδωσε η ευρωπαϊκή επιτροπή τυποποίησης (CEN):

- ΕΝ 81-1 (έκδοση Δεκεμβρίου 1985). Κανόνες ασφαλείας για την κατασκευή και την εγκατάσταση ανελκυστήρων και αναβατορίων. Μέρος 1: ηλεκτρικοί ανελκυστήρες,

- ΕΝ 81-2 (έκδοση Νοεμβρίου 1987). Κανόνες ασφαλείας για την κατασκευή και την εγκατάσταση ανελκυστήρων και αναβατορίων. Μέρος 2: υδραυλικοί ανελκυστήρες».

β) στο σημείο 2, οι όροι:

«2. Το πρότυπο αυτό εφαρμόζεται με την επιφύλαξη των ακόλουθων τροποποιήσεων:

2.1. Σημείο 12.4.2.1»

αντικαθίστανται ως εξής:

«2. Τα πρότυπα αυτά εφαρμόζονται με την επιφύλαξη των ακόλουθων τροποποιήσεων:

2.1. Σημείο 12.4.2.1 (ισχύει μόνον για το πρότυπο ΕΝ 81-1.

- Έκδοση Δεκεμβρίου 1985)».

Άρθρο 2

1. Τα κράτη μέλη εκδίδουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία σε προθεσμία έξι μηνών από την κοινοποίησή της (1). Ενημερώνουν αμέσως την Επιτροπή σχετικά.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 17 Σεπτεμβρίου 1990.

Για το Συμβούλιο

Ο Πρόεδρος

P. ROMITA

(1) ΕΕ αριθ. C 17 της 24. 1. 1990, σ. 9.

(2) ΕΕ αριθ. C 149 της 18. 6. 1990, σ. 144 και απόφαση της 12ης Σεπτεμβρίου 1990 (δεν δημοσιεύθηκε ακόμα στην Επίσημη Εφημερίδα).

(3) ΕΕ αριθ. C 168 της 10. 7. 1990, σ. 3.

(4) ΕΕ αριθ. L 300 της 19. 11. 1984, σ. 86.

(5) ΕΕ αριθ. L 196 της 18. 7. 1986, σ. 56.

(1) Η παρούσα οδηγία κοινοποιήθηκε στα κράτη μέλη στις 24 Σεπτεμβρίου 1990.